Apstiprināts ar

Latvijas Zinātnes padomes

2025. gada 27. janvāra

rīkojumu Nr. 1-13/7

**Latvijas Zinātnes padomes vadlīnijas par Fundamentālo un lietišķo pētījumu projektu zinātniskās grupas personāla** **iesaisti projektos, darba laika uzskaiti un pilna laika ekvivalenta aprēķinu**

1. **Vispārējie jautājumi**
2. Lai nodrošinātu vienotu izpratni par darba laika uzskaiti Fundamentālo un lietišķo pētījumu projektos (turpmāk – FLPP) Latvijas Zinātnes padome (turpmāk – Padome) ir izstrādājusi vadlīnijas.

Vadlīniju izstrādē tika ņemti vērā:

* Ministru kabineta 2017. gada 12. decembra noteikumi Nr. 725 "Fundamentālo un lietišķo pētījumu projektu izvērtēšanas un finansējuma administrēšanas kārtība". <https://likumi.lv/ta/id/295784>;
* Fundamentālo un lietišķo pētījumu projektu pieteikumu atklāto konkursu nolikumi;
* Ministru kabineta 2010. gada 30. novembra noteikumi Nr. 1085 "Noteikumi par izmantotā laika un paveiktā darba uzskaites sistēmu no valsts budžeta, Eiropas Savienības un ārvalstu finanšu atbalsta līdzekļiem finansētu pētījumu projektu īstenošanai"; <https://likumi.lv/ta/id/222761>;
* Darba likums. <https://likumi.lv/ta/id/26019>.

2. Vadlīniju mērķis ir veicināt FLPP projektu īstenotajiem  vienotu izpratni par projekta zinātniskās grupas personāla iesaisti projektā, darba laika uzskaiti un pilna laika ekvivalenta (turpmāk – PLE) aprēķiniem.

1. **Zinātniskās grupas personāla iesaiste projektā**

3. Zinātniskās grupas sastāvā ir projekta vadītājs, projekta galvenie izpildītāji un projekta izpildītāji, tajā skaitā augstskolās studējošie (turpmāk viss zinātniskās grupas personāls kopā – darbinieks):

* 1. projekta vadītājs – zinātnieks, kurš piesaka projektu, vada to un nodrošina tā īstenošanu;
  2. projekta galvenie izpildītāji – zinātnieki, kuri īsteno projektu un atbild par tā daļu izpildi;
  3. projekta izpildītāji – zinātniskās grupas locekļi, kuri veic atsevišķus zinātniskus uzdevumus projekta īstenošanā un atbild par tā attiecīgo daļu izpildi.

1. Studenti (turpmāk – studenti) un zinātniskā grāda pretendenti (kopā – studējošie) projektā tiek iesaistīti atbilstoši projekta tematikai, mērķim un uzdevumiem.
2. Projekta budžeta izdevumu pozīcijā “Atlīdzība” norāda darbinieku, kuri strādā, pamatojoties uz noslēgto darba līgumu, izmaksas. Darba līgumā vai amata aprakstā skaidri jānorāda darba pienākumi projektā. Pamatdarba izmaksas nedrīkst attiecināt uz projekta izdevumiem.

Atlīdzībai jāatbilst speciālista atalgojumam iestādē, jābūt samērojamam ar paveiktajām aktivitātēm, projekta īstenošanai veltīto laiku un projekta intensitāti.

Padome iesaka, lai mazinātu dubultā finansējuma risku, norādīt slodzi un paveiktos darbus blakus darbā (tai skaitā citā projektā) tā, lai darbi blakus darbā būtu nodalīti un nepārklātos ar paveikto darbu un patērēto darba laiku projektā.

Komandējuma laikā, ja komandējuma tēma atbilst projekta uzdevumiem, darbinieks saņem atlīdzību no projekta līdzekļiem.

Sākot ar 2022.gada FLPP konkursiem, attiecināmi atvaļinājumu pabalsti.

1. **Darba laika uzskaite un pilna laika ekvivalenta aprēķins**
2. Darba laika uzskaiti nosaka Ministru kabineta 2010. gada 30. novembra noteikumi Nr. 1085 "Noteikumi par izmantotā laika un paveiktā darba uzskaites sistēmu no valsts budžeta, Eiropas Savienības un ārvalstu finanšu atbalsta līdzekļiem finansētu pētījumu projektu īstenošanai" (turpmāk – MK noteikumi Nr.1085).
3. Projekta īstenotājam jānodrošina katra darbinieka nostrādāto stundu uzskaite visos amatos kopumā (cik stundu veltīts darbam, kas nostrādāts pētījuma projektā, un cik stundu veltīts darbam, kas nav saistīts ar darbu projektā. Ja darbinieks strādā vairākos pētījumu projektos, darba laika uzskaites tabulās norāda katrā pētījuma projektā nostrādāto laiku).
4. Darba laika uzskaites veidlapā detalizēti jānorāda projekta ietvaros nostrādātās stundas, projekta identifikācijai jāizmanto projekta numurs. Projekta ietvaros nostrādātajām stundām jābūt samērojamām ar projekta uzdevumiem attiecīgajā laika periodā. Nav pieļaujama mehāniska slodzes sadalīšana.

Komandējuma laiks tiek pieņemts kā 8 stundu darba laiks. Komandējumā nosūtītais darbinieks darba laika uzskaites veidlapā norāda komandējuma laiku atbilstoši MK noteikumu Nr.1085 prasībām.

1. Darbinieka nodarbinātību pilna darba laika ekvivalenta (turpmāk- PLE) izteiksmē aprēķina šādi:

PLE = Fs / Ds, kur

Fs- darbinieka faktiski nostrādāto stundu skaits iepriekšējā finansēšanas periodā;

Ds- darba stundu skaits iepriekšējā finansēšanas periodā.

1. Darba stundu skaitu iepriekšējā finansēšanas periodā nosaka atbilstoši normatīvajiem aktiem, kas regulē darba tiesiskās attiecības.
2. PLE izpildi var attiecināt arī uz laiku, kas pēc darba līgumā atrunātās slodzes un pamatojoties uz projektā iepriekš nostrādāto slodzi ietver Darba likumā noteiktos ikgadējos apmaksātos atvaļinājumus un citas normatīvajos aktos noteiktās papildu brīvdienas, izņemot bezalgas atvaļinājumu.
3. Studentu PLE aprēķinā iekļauj, ja students ir imatrikulēts attiecīgajā augstskolā. Students akadēmiskajā  atvaļinājumā saglabā studējošā statusu, ja akadēmiskā atvaļinājuma laikā netiek eksmatrikulēts no augstskolas. Zinātnes doktora grāda pretendentu PLE aprēķinā iekļauj, ja viņam ir doktora grāda pretendenta statuss. Zinātnes doktora grāda pretendents akadēmiskā atvaļinājuma laikā saglabā savu statusu, ja augstskola saglabā šo statusu.

**IV. Pilna laika ekvivalenta aprēķins studējošiem**

1. Padome, veicot sasniegto kopējo PLE aprēķinu studējošiem, aprēķina kopējo slodzi PLE katram studējošajam par projektā nostrādāto posmu. Ja projektā nostrādātājā posmā nav sasniegts konkursa nolikumā noteiktais PLE minimums, studējošā nostrādātās stundas netiek iekļautas visu studējošo PLE aprēķinā.

1. Fundamentālo un lietišķo pētījumu projektos sasniegto kopējo PLE studējošiem Padome rēķina pēc formulas:

PLE = PLE1 + PLE2 + PLE3, kur:

PLE1 – kopējā studējošo slodze projekta īstenošanas 1. posmā,

PLE2 – kopējā studējošo slodze projekta īstenošanas 2. posmā,

PLE3 – kopējā studējošo slodze projekta īstenošanas 3. posmā.

1. Padome, lai pārliecinātos  par atbilstību studējošā statusam informāciju, pārbauda Valsts izglītības informācijas sistēmas datu bāzē (turpmāk- VIIS).

Studējošajām personām, par kurām nav datu VIIS, Padome projekta noslēgumā prasa iesniegt šādas izziņas:

1. studentiem – par studējošā statusu projekta laikā (imatrikulāciju);
2. zinātnes doktora grāda pretendentiem – izziņu no augstskolas ar informāciju, ka attiecīgā persona ir zinātnes doktora grāda pretendents.

Direktore L. Muižniece